La delegada del Govern visita oficialment l'Ajuntament de Sagunt per a repassar projectes pendents per a la ciutat
14 de juliol 2020

![Imagen 1](/media/21pbvgkr/67c_visita-delegada-gobierno-gloria-calero-2020-07-14-158.jpg)![Imagen 2](/media/j54dartd/67c_visita-delegada-gobierno-gloria-calero-2020-07-14-37.jpg)

La delegada del Govern a la Comunitat Valenciana, Gloria Calero, ha visitat oficialment hui l'Ajuntament de Sagunt per a repassar assumptes pendents per a la ciutat. Després de la visita a la comissaria de la Policia Nacional, la delegada ha oferit una roda de premsa a l'Ajuntament de Sagunt amb de l'alcalde de Sagunt, Darío Moreno, i en la qual han estat presents alguns membres de l'Equip de Govern, amb els quals s'ha reunit posteriorment. A més, ha deixat la seua rúbrica en el llibre d'honor del consistori, del qual ha sigut regidora (1995-1999) i la primera alcaldessa (2003-2007).

  

Un dels principals assumptes a tractar en la reunió ha sigut les necessitats de la comissaria de Policia Nacional ja que, segons la delegada, «**esta comissaria va estar pensada per a un volum d'efectius inferior al que hi ha ara i als quals s'esperen, per tant hem de donar una solució i el que volem és iniciar el camí cap a la construcció d'una comissaria nova que és el que la ciutat de Sagunt necessita perquè la seguretat és fonamental en qualsevol democràcia**». En este sentit, ha recordat que durant l'alarma sanitària la seguretat ciutadana ha sigut fonamental i ha donat les gràcies a les forces i cossos de seguretat de l'Estat, a la Policia Local, així com als voluntaris de Protecció Civil que han tingut un paper essencial durant esta crisi i sobretot, per treballar conjuntament. «**Hem viscut moments on véiem ciutats completament buides, no obstant això ací han estat els diferents cossos de seguretat i en cap moment hem tingut la sensació d'estat policial sinó que, al contrari, ens sentíem protegits**», ha manifestat la delegada.

  

Sobre l'Estat d'Alarma i la Nova Normalitat, la delegada ha apuntat que gràcies a la responsabilitat de tots i totes «**hem aconseguit doblegar la crisi, però el virus seguix ací i per això hem de continuar donant-li la cara sense perdre-li el respecte**» i ha recordat que només se'ns demana que guardem les distàncies de seguretat, que ens posem màscara i que ens llavem les mans sovint ja que s'estan donant casos de nous rebrots per tot el país. «**Ningú pensava que els espanyols anàvem a tindre la responsabilitat de ficar-nos a casa, que ens anava a ser molt difícil, perquè eixa responsabilitat que vam mantindre en el seu moment i que vam demostrar a tot el món és ara el moment de tornar-la a demostrar i fer el que se'ns ha dit que hem de fer**» ha explicat la delegada.

  

Un altre dels assumptes pendents que ha comentat la delegada és el referent a les platges d’Almardà, Corinto i Malva-rosa. «**Des de la delegació estem buscant amb Costes una solució amb un projecte global ja que si actuem localment pot afectar un altre municipi per tant ha d'haver-hi una actuació en conjunt**», ha declarat.

  

  

![](/media/21pbvgkr/67c_visita-delegada-gobierno-gloria-calero-2020-07-14-158.jpg)  
![](/media/rzxnb1dk/67c_visita-delegada-gobierno-gloria-calero-2020-07-14-127.jpg)  
  

L'alcalde de Sagunt, Darío Moreno, d'una banda ha agraït la labor que ha realitzat la Policia Nacional, particularment durant els mesos de confinament amb motiu del coronavirus. «**Des de l'Ajuntament de Sagunt i des de la Policia Local de Sagunt agraïm la coordinació, la col·laboració, l'actitud i la predisposició que hem trobat en tot moment, ja que s'ha garantit l'estabilitat i la seguretat de tota la ciutadania**», ha afirmat.

  

D'altra banda, Moreno ha agraït tot el suport prestat, dins de tots els àmbits de la Delegació del Govern, perquè segons ha expressat «**exercix un paper essencial i més en estos temps de COVID-19**». Així mateix, l'alcalde també ha volgut ressaltar que la delegada de Govern ha sigut un de principals eixos a promoure este ambient de col·laboració amb molt d'encert. «**Gloria Calero és la representant del Govern d'Espanya a la Comunitat Valenciana, un govern que s'està preocupant per intentar donar resposta a totes les necessitats ciutadanes, malgrat el moment d'incertesa que estem vivint**», ha remarcat el primer edil. «**La visita de la delegada servix, també, per a situar Sagunt en el mapa i, a partir d'ací, continuar treballant de forma unida per a donar resposta a les necessitats ciutadanes, que és per al que estan les institucions, siguen del nivell municipal, autonòmic o directament del Govern Central**», ha matisat l'alcalde.

  

També han tractat l'assumpte de la connexió del tren de rodalia al Port de Sagunt, tema pel qual Moreno ha afirmat «**és un clam unànime ja que el Port de Sagunt és el principal nucli a la Comunitat Valenciana que no està connectat a la xarxa de rodalia i hem de trobar-li solució**» i, en este sentit, ha incidit que és imprescindible el treball conjunt amb les diferents administracions implicades. També ha insistit en el projecte del tren al port marítim, una inversió que per a l'alcalde és imprescindible per a la competitivitat del port i de la nostra economia.

  

![](/media/pxkpipg5/67c_visita-delegada-gobierno-gloria-calero-2020-07-14-66.jpg)  

![](/media/1l5hwwuy/67c_visita-delegada-gobierno-gloria-calero-2020-07-14-172.jpg)  
  

​​​

*   [](http://www.facebook.com/sharer.php?u=https://aytosagunto.es/va/actualitat/la-delegada-del-govern-visita-oficialment-l-ajuntament-de-sagunt-per-a-repassar-projectes-pendents-per-a-la-ciutat/ "Facebook")
*   [](http://twitter.com/share?url=https://aytosagunto.es/va/actualitat/la-delegada-del-govern-visita-oficialment-l-ajuntament-de-sagunt-per-a-repassar-projectes-pendents-per-a-la-ciutat/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/la-delegada-del-govern-visita-oficialment-l-ajuntament-de-sagunt-per-a-repassar-projectes-pendents-per-a-la-ciutat/ "Linked In")
*   [](mailto:?body=https://aytosagunto.es/va/actualitat/la-delegada-del-govern-visita-oficialment-l-ajuntament-de-sagunt-per-a-repassar-projectes-pendents-per-a-la-ciutat/)